南園用端中韻
作者：朱翌
朝代：宋

paragraphs: 有韓太尉淮陰家，十年種木今開花。
松陰漸可張翠葆，桃蹊久已蒸紅霞。
早來雨過著芒屩，曲沼鏡平清見沙。
道人從我似支遁，公子立名非務華。
劇談坐致千歲日，默誦初無一字差。
主人負重守且將，一手撚箭腰黄蛇。
因來小集休沐地，何時共聽歸來笳。
饑腸欲餌桄榔粉，香身要采毗陵茄。
凉風翛翛引佳月，歸興忽起從棲鴉。
誰憐老我夜不寐，兒曹見祝無多茶。